Wag vas wat motoris ‘per ongeluk doodskiet’Argieffoto: Kent Williamson ŉ 42-jarige veiligheidswag is in hegtenis geneem nadat hy na bewering ŉ motoris per ongeluk doodgeskiet het terwyl polisiebeamptes besig was om twee vermeende diewe agterna te sit. Kapt. Xoli Mbele, woordvoerder van die polisie, het gesê die noodlottige skietvoorval het Donderdag op die hoek van Hanover- en Main Reef-straat in Fordsburg, Johannesburg, gebeur. Volgens Mbele het die veiligheidswag gesien hoe die polisie twee verdagtes jaag en het hy ŉ enkele skoot in die verdagtes se rigting afgevuur. Mbele sê die skoot het egter die verdagtes gemis en die koeël het ŉ 29-jarige man agter die stuur van ŉ rooi Kia Picanto getref. Die motoris is op die toneel deur paramedici dood verklaar. Polisiebeamptes kon daarin slaag om die vlugtende verdagtes vas te trek en het daarna ook die veiligheidswag in hegtenis geneem. Daar is op sy vuurwapen en ammunisie beslag gelê. Al drie verdagtes sal Maandag in die Johannesburg-landdroshof verskyn.